Oficiālais Vēstnesis L 279 , 28/09/1989 Lpp. 0032 - 0033

Speciālizdevums somu valodā: Nodaļa 3 Sējums 30 Lpp. 0144

Speciālizdevums zviedru valodā: Nodaļa 3 Sējums 30 Lpp. 0144



Padomes Lēmums (1989. gada 25. septembris) par mutes un nagu sērgas vīrusa identificēšanas references laboratorijas statusa un tās funkciju noteikšanu (89/531/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Padomes 1985. gada 18. novembra Direktīvu 85/511/EEK, ar ko ievieš Kopienas pasākumus mutes un nagu sērgas kontrolei [1], jo īpaši tās 11. pantu, ņemot vērā Komisijas priekšlikumu, tā kā Direktīvas 85/511/EEK 11. pantā noteiktajiem pasākumiem nepieciešams piešķirt statusu mutes un nagu sērgas vīrusa identificēšanas references laboratorijai; tā kā ir nepieciešams noteikt šādas laboratorijas funkcijas un pienākumus, kā arī izpildes kārtību, ar kuru palīdzību dalībvalstīs veic mutes un nagu sērgas diagnostikas standartu un metožu saskaņošanu; tā kā references laboratorija izstrādās, uzglabās un nepieciešamības gadījumā piegādās diagnostikas reaģentus valstu laboratorijām, lai šajās valstu laboratorijās diagnostika tiktu veikta vienādi; tā kā references laboratorijai ir jārīko salīdzinoši pētījumi, jāveic speciālistu kvalifikācijas celšana un jāizstrādā datu un informācijas sistēmas Komisijai un dalībvalstīm; tā kā references laboratorijai ir jāstrādā stingru piesardzības pasākumu apstākļos; tā kā laboratorija noteiks minēto piesardzības pasākumu metodiskās norādes attiecīgajās valstu laboratorijās; tā kā par references laboratoriju tiks sagatavots līgums, ar ko tiks nodrošināta attiecīga finanšu palīdzība no Eiropas Kopienu vispārējā budžeta, IR PIEŅĒMUSI ŠO LĒMUMU. 1. pants Anglijas Dzīvnieku veselības institūta Pīrbraitas laboratorija, šeit turpmāk – "references laboratorija", veiks mutes un nagu sērgas diagnostikas koordinēšanu starp valstu laboratorijām un references funkciju īstenošanu mutes un nagu sērgas vīrusa identificēšanai. 2. pants References laboratorijas 1. pantā minētās funkcijas un pienākumi ir šādi: 1. Nodrošināt dalībvalstu laboratoriju koordinēšanu saistībā ar mutes un nagu sērgas diagnostikas standartiem un metodēm, kā arī nepieciešamības gadījumā katrā dalībvalstī saistībā ar diferenciāldiagnozi noteikti veicot šādas darbības: a) lauka paraugu saņemšanu no dalībvalstīm un noteiktām ārpus Kopienas valstīm, lai tos identificētu; b) mutes un nagu sērgas vīrusa tipizēšanu un pilnu vīrusa celma apraksta sniegšanu, ņemot vērā a) punktā minētos paraugus, kā arī izmeklēšanas rezultātu nekavējošu paziņošanu Komisijai un attiecīgajai dalībvalstij; c) mūsdienīgas mutes un nagu sērgas vīrusa celmu bankas izveidošanu un uzturēšanu; d) īpašu serumu pret mutes un nagu sērgas vīrusa celmu bankas izveidošanu un uzturēšanu. 2. Atbalstīt valstu laboratoriju funkcijas, jo īpaši veicot šādas darbības: a) šūnu līniju, kā arī vīrusa un/vai inaktivētu antigēnu standartizētu serumu un citu references reaģentu uzglabāšanu un nosūtīšanu valstu laboratorijām izmantošanai diagnostikā; b) Kopienas līmenī rīkojot un veicot regulārus salīdzinošus pētījumus par mutes un nagu sērgas diagnostiku, kā arī regulāri nosūtot šo pētījumu rezultātus Komisijai un dalībvalstīm. 3. Nodrošināt informāciju un veikt kvalifikācijas celšanu, jo īpaši veicot šādas darbības: a) datu un informācijas par izmantotajām diagnostikas un diferenciāldiagnozes metožu apkopošanu, kā arī šīs informācijas nodošanu Komisijai un dalībvalstīm; b) nepieciešamo pasākumu izstrādi un īstenošanu speciālistu kvalifikācijas celšanai laboratorijas diagnostikas jomā, lai saskaņotu diagnostikas metodes; c) ikgadējas tikšanās rīkošanu, kurā valstu laboratoriju pārstāvji var pārskatīt diagnostikas metodes un saskaņošanas attīstību. 3. pants 1. References laboratorija darbojas atbilstoši atzītajai kārtībai par stingriem piesardzības pasākumiem, kas noteikta Eiropas Mutes un nagu sērgas kontroles komisijas 26. sēdē "Obligātie standarti laboratorijām, kas strādā ar mutes un nagu sērgas vīrusu mēģenēs un dzīvos organismos" 1985. gada aprīlī Romā. 2. References laboratorija izstrādā un iesaka stingrus piesardzības pasākumus saskaņā ar 1. punktā minētajiem obligātajiem standartiem, ko valstu laboratorijas ievēro mutes un nagu sērgas diagnostikā. 4. pants Apropriācijas, kas nepieciešamas 2. un 3. pantā ietverto darbību izdevumu segšanai, tiek iekļautas Eiropas Kopienu vispārējā budžetā (sadaļā "Komisija"). 5. pants Komisija un atbildīgie par references laboratoriju sagatavo līgumu, lai nodrošinātu 2. un 3. pantā minēto darbību veikšanu. 6. pants Termiņš 2. un 3. pantā minētajām darbībām ir pieci gadi, sākot no 5. pantā minētā līguma parakstīšanas dienas. Pirms šī termiņa beigām Padome pēc Komisijas priekšlikuma ar kvalificētu balsu vairākumu nolemj, vai minētās darbības jāturpina, vai arī jāgroza šis Lēmums. 7. pants Šis lēmums ir adresēts dalībvalstīm. Briselē, 1989. gada 25. septembrī Padomes vārdā — priekšsēdētājs H. Nallet [1] OV L 315, 26.11.1985., 11. lpp. --------------------------------------------------